# Предлог-иницијатива

Наслов:  
Измена на законски одредби за унапредување на правата на лицата со попреченост – укинување на старосната граница од 26 години, враќање на „Посебниот додаток“ и отстранување на дискриминацијата во правото на додаток за слепило за лица без родители во згрижувачки семејства.

Образложение:  
Во постојната законска рамка постојат одредби кои значително ги ограничуваат правата на лицата со попреченост:  
  
1. Старосна граница од 26 години – голем дел од правата и услугите (како дневни центри, програми за поддршка и рехабилитација) се ограничени до наполнети 26 години. Со тоа лицата губат пристап до неопходни услуги, што доведува до социјална изолација, невработеност и дополнителен товар за семејствата.  
  
2. Укинување на „Посебниот додаток“ – ова право беше насочено кон специфичните потреби на лицата со попреченост (терапии, логопедија, рехабилитација, специјализирана исхрана). Неговото заменување со „додаток за туѓа нега“ не ги покрива реалните потреби и ја брише разликата помеѓу лицата со попреченост и други категории граѓани.  
  
3. Исклучување на лица без родители во згрижувачки семејства од правото на додаток за слепило – според постоечките одредби, децата без родители кои се во згрижувачки семејства немаат право на овој додаток по навршување на 26 години, што претставува двојна дискриминација врз една од најранливите групи.

Овие ограничувања создаваат дискриминација врз основа на возраст, семеен статус и здравствена состојба и ја поткопуваат инклузијата и еднаквоста.

Предлог измена:  
1. Да се изменат законските одредби и да се укине ограничувањето на правата за лица со попреченост до 26 години, овозможувајќи пристап до услуги во текот на целиот живот. Да се воведе категорија „возрасни лица со попреченост“ со соодветни права.  
  
2. Да се врати „Посебниот додаток“ како независно право за лица со попреченост, со можност за паралелно користење со „туѓа нега“. Да се дефинираат критериуми кои ќе ги одразуваат реалните и зголемени потреби на овие лица.  
  
3. Да се измени Законот за социјална заштита така што правото на додаток за слепило ќе биде достапно за сите лица над 26 години, вклучително и за оние без родители кои се во згрижувачки семејства.

Врска со Програмата на Владата 2024–2028:  
Предложените измени се во целосна согласност со стратешките приоритети на Владата за зголемување на еднаквоста и социјалната инклузија, поддршка на семејствата и усогласување со европските стандарди за човекови права и недискриминација.